**Aki Ilmari Loikkanen** (12. syyskuuta 1945 Tampere – 15. toukokuuta 2013 Mäntsälä) oli suomalainen lääkäri ja tietokirjailija, joka kehitti *Sana’Ki*-nimisen terveysfilosofian, *mekostenon*-lihasvenyttelyn, manuaalisen kollageeniterapian, *Hexalimit*-ruokavalion ja työterveyttä edistävän *ergobody-menetelmän*. Loikkanen perusti myös Suomen erikoishierojaopiston Helsinkiin vuonna 1995.

Sana’Ki-terveysfilosofia
------------------------

Loikkasen kehittämä *Sana’Ki*-terveysfilosofia jakaantuu seitsemääntoista osa-alueeseen, jotka liittyvät muun muassa ruokavalioon ("H-limit"), hapenottokykyyn, verenkiertoon, lihasten voimaan, vastustuskykyyn, uneen, sekä elämänarvoihin ja terveystavoitteisiin. Loikkanen korosti myös ihmisten yksilöllisyyttä elämäntapavalintojen suhteen.

Loikkanen korosti esimerkiksi oikean hengitystavan eli palleahengittämisen tärkeyttä, joka tehosti hänen mukaansa esimerkiksi immuunipuolustukseen liittyvää imunestekiertoa. Loikkanen korosti, että aito palleahengitys tapahtuu pallealihaksella eikä vatsalihaksilla, jolloin uloshengitys on passiivinen tapahtuma.

### Hexalimit-ruokavalio

Loikkasen 1980-luvulla kehittämässä Hexalimit- eli H-limit-ruokavaliossa pyritään rajoittamaan kuusihiiliyhdisteitä, sillä glukoosi eli rypälesokeri on Loikkasen mukaan ihmisen terveydelle haitallista. Loikkanen suositteli, että kalorit tulisivat tärkkelyksen ja sokerin sijaan noin 70-prosenttisesti rasvoista.

### Mekostenon-menetelmä

Loikkanen kehitti 1970-luvun lopulla lihasten jänneosien pysyvään pidentymiseen perustuvan Mekostenon-menetelmän, joka soveltuu etenkin tuki- ja liikuntaelinoireiden lievittämiseen ja ennaltaehkäisyyn. Nimi tulee kreikan pitkää tarkoittavasta sanoista *mekos* ja jännettä tarkoittavasta *tenonista*. Mekostenon-menetelmä perustuu pitkiin ja rauhallisiin lihasvenytyksiin, joiden tarkoituksena on palauttaa lihasten alkuperäinen lepopituus ja joustavuus. Loikkanen kehitti mekostenon-menetelmän, koska koki, etteivät perinteiset venyttelymenetelmät olleet riittävän tehokkaita. Loikkanen piti lihasten lyhenemistä tuki- ja liikuntaelinten sairauksien tärkeimpänä syynä.

Mekostenon-menetelmällä voitiin parantaa Loikkasen mukaan esimerkiksi lonkkanivelen nivelrikko siten, että oireet helpottuivat muutamien viikkojen kuluessa ja röntgenkuvassa näkyviä muutoksia alkoi syntymään noin puolen vuoden kuluttua harjoitteiden aloittamisesta. Paraneminen johtui Loikkasen mukaan siitä, että lonkkaniveleen vaikuttavien lihasten lepopituuden lisääntyminen sai aikaan nivelen lasiruston hiussuoniston ja sen emosolujen uusmuodostumista kiihdyttäen ruston kollageenisynteesiä.

### Kollageeniterapia

Kollageeniterapiassa käsitellään lihaskalvoja eli faskioita siten, että niiden vapautusaste palautuu ja lihakset pitenevät. Tämä aikaansaa luiden asennon muuttumista ja ryhdin parantumista. Kollageeniterapialla voidaan hoitaa muun muassa verenkiertohäiriöiden aiheuttamia kipuja.

Urheilu-ura
-----------

Loikkanen kuntoutti itsensä lapsuudessa tapahtuneen vakavan auto-onnettomuuden jälkeen kilpajuoksijaksi. Hän sijoittui Kalevan kisoissa 1500 metrillä Helsingissä 1969 seitsemänneksi omalla ennätysajallaan 3.50,9. Helsingin Jyryä edustaneen juoksijan ennätys 3000 metrillä oli 8.20,2 ja 1500 metrin esteissä 4.24,2.

Teoksia
-------

* *Sana'Ki: terveydellinen maailmankuva.* PanSana Oy, 1992. ISBN 9529039069
* *H-limit.* PanSana Oy, 2007. ISBN 978-952-92-1567-6
* *Kestävyysjuoksuun liittyvistä urheilulääketieteellisistä ongelmista* (Työväen Urheiluliitto).

Lähteet
-------

1. ↑  Aki Loikkasen muistokirjoitus Helsingin Sanomissa
2. 1 2 3  Tavi, Varpu: *Laihdu ilman nälkää*, s. 122–125. Gummerus, 2009. ISBN 978-952-99933-3-8.
3. ↑  H-limit, kirjaesittely booky.fi. Viitattu 30.5.2012.
4. ↑  Mekostenon - alkuperäinen lihasten pidennysmenetelmä *Anna.fi*.  17.9.2006. Viitattu 7.4.2021.
5. ↑  Kollageeniterapia *Sinfonia*. Viitattu 8.4.2021.
6. ↑  TM Haku *tavaramerkkitietopalvelu.prh.fi*. Viitattu 7.4.2021.
7. 1 2  Aki Loikkanen *Helsingin Sanomat*.  19.6.2013. Viitattu 8.4.2021.
8. 1 2  Aki Loikkanen: Sana'Ki Terveydellinen maailmankuva. PanSana 1992, Helsinki. Sivut 33, 131-134.
9. ↑  Mekostenon - alkuperäinen lihasten pidennysmenetelmä *Anna.fi*.  17.9.2006. Viitattu 10.4.2021.
10. ↑  Mekostenon *varputavi.com*.  11.10.2008. Viitattu 8.4.2021.
11. ↑  Hieronta - Mekostenon - Kollageeniterapia - ravitsemus - mieli - choiceofchange *sites.google.com*. Viitattu 7.4.2021.
12. ↑  Mekostenon *Hieroja-asema*. Viitattu 8.4.2021. (englanniksi)
13. ↑  Kollageeniterapia, faskiakäsittely, lihaskalvohieronta | Pohjanmaa » Pekka Saarenmäki / Veli Hieronymus Tmi *www.velihieronymus.com*. Viitattu 8.4.2021.
14. ↑  In Memoriam. (Nekrologi - Aki Loikkanen) *Yleisurheilun Kuvalehti*, 2013, nro 4.